בספטמבר 2013 ערך לאם את הופעתו המאה במדים הלאומיים, בניצחון 3-0 על נבחרת אוסטריה במסגרת מוקדמות מונדיאל 2014. במהלך שלב הבתים, לאם שיחק בעיקר בעמדת הקשר האחורי, בעקבות העובדה ששיחק בתפקיד זה תחת המאמן פפ גווארדיולה בבאיירן מינכן. במשחק הניצחון על נבחרת פורטוגל בתוצאה 4-0 הציג לאם יכולת טובה מאוד בעמדה זו, ונשאר בה לאורך כל שלב הבתים וגם בניצחון הדחוק בשמינית הגמר מול נבחרת אלג'יריה לאחר הארכה. ברבע הגמר, בו ניצחה גרמניה את נבחרת צרפת בתוצאה 1-0, חזר לאם לעמדת המגן הימני, וכך גם בניצחון הענק על נבחרת ברזיל בחצי הגמר בתוצאה 7-1. לקראת גמר מונדיאל 2014 נכלל לאם ברשימת עשרת המועמדים לפרס כדור הזהב, פרס בו זכה לבסוף ליונל מסי. במשחק הגמר, בו ניצחה גרמניה את נבחרת ארגנטינה בתוצאה 1-0 לאחר הארכה, הציג לאם יכולת טובה מאוד, ובסיום המשחק זכה להניף את הגביע העולמי כקפטן הנבחרת. לאם היה לקפטן הגרמני הרביעי שמניף את הגביע העולמי, לאחר פריץ ואלטר במונדיאל 1954, פרנץ בקנבאואר במונדיאל 1974 ולותר מתאוס במונדיאל 1990. ימים ספורים לאחר מונדיאל 2014, הכריז לאם על פרישה מהנבחרת הלאומית, ולתפקיד קפטן הנבחרת מונה במקומו בסטיאן שוויינשטייגר. בנבחרת גרמניה נזקפו לזכות לאם 113 הופעות ו-5 שערים.